CELEX: 32016D0014
Language: el
Date: 2016-05-18 00:00:00
Title: Απόφαση (ΕΕ) 2016/868 της Ευρωπαϊκής Κεντρικής Τράπεζας, της 18ης Μαΐου 2016, που τροποποιεί την απόφαση ΕΚΤ/2014/6 σχετικά με την οργάνωση των προπαρασκευαστικών μέτρων για τη συλλογή αναλυτικών πιστωτικών δεδομένων από το Ευρωπαϊκό Σύστημα Κεντρικών Τραπεζών (ΕΚΤ/2016/14)

1.6.2016   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 144/99
               
            ΑΠΌΦΑΣΗ (ΕΕ) 2016/868 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
      της 18ης Μαΐου 2016
      που τροποποιεί την απόφαση ΕΚΤ/2014/6 σχετικά με την οργάνωση των προπαρασκευαστικών μέτρων για τη συλλογή αναλυτικών πιστωτικών δεδομένων από το Ευρωπαϊκό Σύστημα Κεντρικών Τραπεζών (ΕΚΤ/2016/14)
      ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
      Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως τα άρθρα 5 και 46.2,
      Έχοντας υπόψη τον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (1), και ιδίως το άρθρο 8 παράγραφος 5,
      Έχοντας υπόψη τη συμβολή του γενικού συμβουλίου,
      Εκτιμώντας τα ακόλουθα:
      
                  (1)
               
               
                  Η απόφαση ΕΚΤ/2014/6 (2) ορίζει τα προπαρασκευαστικά μέτρα που οι κεντρικές τράπεζες του Ευρωσυστήματος θα πρέπει να λάβουν προκειμένου να προετοιμαστούν για τη συλλογή αναλυτικών πιστωτικών δεδομένων από το Ευρωπαϊκό Σύστημα Κεντρικών Τραπεζών (ΕΣΚΤ).
               
            
                  (2)
               
               
                  Από την έκδοση της απόφασης ΕΚΤ/2014/6 έχει σημειωθεί σημαντική πρόοδος στη δημιουργία ενός μακροπρόθεσμου πλαισίου για τη συλλογή αναλυτικών πιστωτικών δεδομένων με βάση εναρμονισμένες απαιτήσεις παροχής στατιστικών στοιχείων.
               
            
                  (3)
               
               
                  Λόγω του αριθμού και της συνθετότητας των σκοπούμενων απαιτήσεων παροχής στατιστικών στοιχείων καθίσταται αναγκαία η παράταση του χρονοδιαγράμματος εφαρμογής που καθορίζεται στην απόφαση ΕΚΤ/2014/6 προκειμένου να εξασφαλιστεί ικανός χρόνος για τη σωστή προετοιμασία του ΕΣΚΤ για τη συλλογή αναλυτικών πιστωτικών δεδομένων. Επειδή θα μεσολαβήσει σημαντικό χρονικό διάστημα έως την έναρξη της παροχής στοιχείων, το χρονοδιάγραμμα που προβλέπεται στο άρθρο 1 της απόφασης ΕΚΤ/2014/6 για την ολοκλήρωση της προπαρασκευαστικής φάσης θα πρέπει να αντικατασταθεί από προθεσμία που να διασφαλίζει ότι η προπαρασκευαστική φάση περατώνεται όταν αρχίζει η παροχή στοιχείων βάσει του μακροπρόθεσμου πλαισίου για τη συλλογή αναλυτικών πιστωτικών δεδομένων.
               
            
                  (4)
               
               
                  Το αναθεωρημένο χρονοδιάγραμμα θα ισχύει και για τις εθνικές κεντρικές τράπεζες (ΕθνΚΤ) των κρατών μελών που δεν έχουν ως νόμισμα το ευρώ σε περιπτώσεις στις οποίες αυτές συνεργάζονται με κεντρικές τράπεζες του Ευρωσυστήματος βάσει της σύστασης ΕΚΤ/2014/7 (3).
               
            
                  (5)
               
               
                  Σύμφωνα με το άρθρο 3 παράγραφος 2 της απόφασης ΕΚΤ/2014/6, η επιτροπή στατιστικής (εφεξής η «ΕΣ») υποβάλλει σε ετήσια βάση στο διοικητικό συμβούλιο αναφορά σχετικά με την πρόοδο που επιτυγχάνεται από την ΕΚΤ και τις επιμέρους ΕθνΚΤ όσον αφορά την εφαρμογή των προπαρασκευαστικών μέτρων από εκείνες. Η ετήσια αυτή έκθεση θα πρέπει να περιλαμβάνει πληροφορίες που συλλέγει η ΕΣ από όλες τις ΕθνΚΤ, περιλαμβανομένων των πληροφοριών σχετικά με την πρόοδο που επιτυγχάνεται από τις ΕθνΚΤ οι οποίες υπόκεινται σε παρέκκλιση κατά το άρθρο 3 παράγραφος 3 της ως άνω απόφασης. Οι διακριτές αναφορές του άρθρου 3 παράγραφος 3 της απόφασης ΕΚΤ/2014/6 παύουν να θεωρούνται αναγκαίες.
               
            
                  (6)
               
               
                  Κατά συνέπεια, η απόφαση ΕΚΤ/2014/6 πρέπει να τροποποιηθεί αναλόγως,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Τροποποιήσεις
      Η απόφαση ΕΚΤ/2014/6 τροποποιείται ως εξής:
      
                  1)
               
               
                  Στο άρθρο 1 η δεύτερη περίοδος αντικαθίσταται από το ακόλουθο κείμενο:
                  «Το εν λόγω μακροπρόθεσμο πλαίσιο πρέπει, μέχρι την έναρξη της πρώτης διαβίβασης αναλυτικών πιστωτικών δεδομένων από ΕθνΚΤ στην ΕΚΤ σύμφωνα με τον κανονισμό (ΕΕ) 2016/867 της Ευρωπαϊκής Κεντρικής Τράπεζας (ΕΚΤ/2016/13) (*) να περιλαμβάνει: α) εθνικές βάσεις αναλυτικών πιστωτικών δεδομένων τις οποίες λειτουργούν όλες οι ΕθνΚΤ του Ευρωσυστήματος και β) μια κοινή βάση αναλυτικών δεδομένων για όλα τα μέλη του Ευρωσυστήματος η οποία περιλαμβάνει αναλυτικά πιστωτικά δεδομένα για όλα τα κράτη μέλη που έχουν ως νόμισμα το ευρώ.
                  
                     (*)  Κανονισμός (ΕΕ) 2016/867 της Ευρωπαϊκής Κεντρικής Τράπεζας, της 18ης Μαΐου 2016, σχετικά με τη συλλογή αναλυτικών πιστωτικών δεδομένων και δεδομένων πιστωτικού κινδύνου (ΕΚΤ/2016/13) (ΕΕ L 144 της 1.6.2016, σ. 44).»·"
						
               
            
                  2)
               
               
                  στο άρθρο 3 η παράγραφος 2 αντικαθίσταται από το ακόλουθο κείμενο:
                  «2.   Η ΕΣ, αφού λάβει υπόψη τη συμβουλή άλλων σχετικών επιτροπών του ΕΣΚΤ όπως ενδείκνυται, προετοιμάζει τις αποφάσεις που απαιτούνται για την εφαρμογή των προπαρασκευαστικών μέτρων της παραγράφου 1 και τις υποβάλλει προς έκδοση στο διοικητικό συμβούλιο. Η ΕΣ υποβάλλει σε ετήσια βάση στο διοικητικό συμβούλιο αναφορά σχετικά με την πρόοδο που επιτυγχάνεται από την ΕΚΤ και τις επιμέρους ΕθνΚΤ, περιλαμβανομένων των ΕθνΚΤ που υπόκεινται σε παρέκκλιση κατά την παράγραφο 3.»·
               
            
                  3)
               
               
                  στο άρθρο 3 η παράγραφος 3 αντικαθίσταται από το ακόλουθο κείμενο:
                  «3.   Αναφορικά με τις ΕθνΚΤ για τις οποίες απαιτείται μεγαλύτερη περίοδος σταδιακής εφαρμογής κατά την προπαρασκευαστική φάση για να αναπτύξουν πλήρεις βάσεις αναλυτικών πιστωτικών δεδομένων ή να αποκτήσουν πρόσβαση σε αυτές, το διοικητικό συμβούλιο δύναται κατά την προπαρασκευαστική φάση να επιτρέψει μεμονωμένες προσωρινές παρεκκλίσεις από την υποχρέωση εφαρμογής συγκεκριμένων προπαρασκευαστικών μέτρων τα οποία ορίζονται στην παράγραφο 1. Η περίοδος της κάθε μεμονωμένης παρέκκλισης περιορίζεται αυστηρά στον ελάχιστο χρόνο που απαιτείται ώστε η σχετική ΕθνΚΤ να επιτύχει κατά την προπαρασκευαστική φάση συμμόρφωση με τα προπαρασκευαστικά μέτρα που προβλέπονται από την εν λόγω παρέκκλιση και σε κάθε περίπτωση καθορίζεται με τρόπο ο οποίος να επιτρέπει την επίτευξη των στόχων που προβλέπονται στο άρθρο 1 αναφορικά με όλες τις ΕθνΚΤ του Ευρωσυστήματος. Δικαιώματα πρόσβασης σε εμπιστευτικές στατιστικές πληροφορίες που αντλούνται από αναλυτικά πιστωτικά δεδομένα τα οποία διαβιβάζονται στην ΕΚΤ ως μέρος συγκεκριμένου προπαρασκευαστικού μέτρου αναστέλλονται αναφορικά με όσες ΕθνΚΤ απολαύουν προσωρινής παρέκκλισης από το συγκεκριμένο μέτρο. Το διοικητικό συμβούλιο δύναται να αποφασίσει ότι επιπλέον κατάλληλοι περιορισμοί θα επιβληθούν σε μεμονωμένες ΕθνΚΤ που απολαύουν παρέκκλισης σύμφωνα με την παρούσα παράγραφο.»·
               
            
                  4)
               
               
                  στο άρθρο 4 η παράγραφος 1 αντικαθίσταται από το ακόλουθο κείμενο:
                  «1.   Προκειμένου να διασφαλίσει την κατάλληλη εναρμόνιση των αναλυτικών πιστωτικών δεδομένων που θα συλλεχθούν μακροπρόθεσμα με τις στατιστικές ανάγκες των μελλοντικών χρηστών του ΕΣΚΤ, η ΕΣ, κατά την προπαρασκευαστική φάση, οργανώνει την ετήσια διαβίβαση από τις ΕθνΚΤ στην ΕΚΤ στο τέλος Μαρτίου κάθε έτους των άμεσα διαθέσιμων αναλυτικών πιστωτικών δεδομένων με ημερομηνίες αναφοράς την 30ή Ιουνίου και την 31η Δεκεμβρίου του προηγούμενου έτους, εφαρμόζοντας ένα επαρκές επίπεδο ανωνυμοποίησης και συγκέντρωσης σε ό,τι αφορά τις πληροφορίες περί των δανειοληπτών, ώστε να διασφαλίζεται ότι δεν είναι δυνατό να αναγνωρισθούν μεμονωμένοι δανειολήπτες. Η πρώτη διαβίβαση θα λάβει χώρα στο τέλος Μαρτίου του 2014, με ημερομηνίες αναφοράς την 30ή Ιουνίου και την 31η Δεκεμβρίου 2013 βάσει του συστήματος παροχής στοιχείων αναφοράς που αναφέρεται στο παράρτημα. Οποιεσδήποτε επιπλέον έκτακτες διαβιβάσεις οργανώνονται από την ΕΣ βάσει του συστήματος παροχής στοιχείων σε εθελοντική βάση που θα λαμβάνει υπόψη την ύπαρξη άμεσα διαθέσιμων αναλυτικών πιστωτικών δεδομένων και τα χαρακτηριστικά τους και θα διασφαλίζει ότι τα συλλεγόμενα δεδομένα είναι ανάλογα της κατάστασης της προπαρασκευαστικής εργασίας η οποία έχει ολοκληρωθεί κατά το χρόνο της διαβίβασης. Για δεδομένα σχετικά με δανειολήπτες που ανήκουν σε θεσμικούς τομείς πλην των μη χρηματοπιστωτικών επιχειρήσεων μπορεί να γίνεται αναφορά κατά την προπαρασκευαστική φάση σε συγκεντρωτική βάση, υπό την προϋπόθεση ότι η ΕθνΚΤ παρέχει σχετικές μεθοδολογικές πληροφορίες.»·
               
            
                  5)
               
               
                  το παράρτημα της απόφασης ΕΚΤ/2014/6 τροποποιείται σύμφωνα με το παράρτημα της παρούσας απόφασης.
               
            Άρθρο 2
      Έναρξη παραγωγής αποτελεσμάτων
      Η παρούσα απόφαση αρχίζει να παράγει αποτελέσματα από την ημέρα της κοινοποίησής της στους αποδέκτες της.
      Άρθρο 3
      Αποδέκτες
      Η παρούσα απόφαση απευθύνεται στις ΕθνΚΤ των κρατών μελών με νόμισμα το ευρώ.
      
         Φρανκφούρτη, 18 Μαΐου 2016.
         
            
               Ο Πρόεδρος της ΕΚΤ
            
            Mario DRAGHI
         
      
      
         (1)  ΕΕ L 318 της 27.11.1998, σ. 8.
      
         (2)  Απόφαση ΕΚΤ/2014/6, της 24ης Φεβρουαρίου 2014, σχετικά με την οργάνωση των προπαρασκευαστικών μέτρων για τη συλλογή αναλυτικών πιστωτικών δεδομένων από το Ευρωπαϊκό Σύστημα Κεντρικών Τραπεζών (ΕΕ L 104 της 8.4.2014, σ. 72).
      
         (3)  Σύσταση ΕΚΤ/2014/7, της 24ης Φεβρουαρίου 2014, σχετικά με την οργάνωση των προπαρασκευαστικών μέτρων για τη συλλογή αναλυτικών πιστωτικών δεδομένων από το Ευρωπαϊκό Σύστημα Κεντρικών Τραπεζών (ΕΕ C 103 της 8.4.2014, σ. 1).
      
         ΠΑΡΑΡΤΗΜΑ
         Ο πίνακας στο παράρτημα της απόφασης ΕΚΤ/2014/6 αντικαθίσταται από τον ακόλουθο πίνακα:
         
            
                        «Κατηγορία
                     
                     
                        Χαρακτηριστικά
                     
                     
                        Επισκόπηση
                     
                     
                        Βαθμός ανωνυμοποίησης
                     
                  
                        
                           Χαρακτηριστικά δανειστή
                        
                     
                     
                        Κωδικός αναγνώρισης δανειστή
                     
                     
                        Κωδικός αναγνώρισης των δανειστών σύμφωνα με την κωδικοποίηση που χρησιμοποιεί το σύστημα του ΕΣΚΤ “Register of Institutions and Affiliates Database (RIAD)” (*).
                     
                     
                        Μη ανωνυμοποιημένο
                     
                  
                        
                           Χαρακτηριστικά δανειολήπτη
                        
                     
                     
                        Κωδικός αναγνώρισης δανειολήπτη
                     
                     
                        Αλφαριθμητικός κωδικός αναγνώρισης των δανειοληπτών, ώστε να διασφαλίζεται ότι οι μεμονωμένοι δανειολήπτες δεν μπορούν να αναγνωριστούν.
                     
                     
                        Ανωνυμοποιημένο
                     
                  
                        Χώρα κατοικίας
                     
                     
                        Χώρα κατοικίας του δανειολήπτη σύμφωνα με το πρότυπο ISO 3166 (**).
                     
                  
                        Θεσμικός τομέας
                     
                     
                        Θεσμικός τομέας (ή υποτομέας) του δανειολήπτη, σύμφωνα με την ταξινόμηση ΕΣΛ 2010 Απαιτούνται οι ακόλουθοι (υπο) τομείς:
                        
                                    —
                                 
                                 
                                    Μη χρηματοπιστωτικές εταιρείες (S.11)
                                 
                              
                                    —
                                 
                                 
                                    Κεντρική τράπεζα (S.121)
                                 
                              
                                    —
                                 
                                 
                                    Εταιρείες που δέχονται καταθέσεις, εκτός από την κεντρική τράπεζα (S.122)
                                 
                              
                                    —
                                 
                                 
                                    Αμοιβαία κεφάλαια της χρηματαγοράς (S.123)
                                 
                              
                                    —
                                 
                                 
                                    Επενδυτικοί οργανισμοί πλην των ΑΚΧΑ (S.124)
                                 
                              
                                    —
                                 
                                 
                                    Λοιποί ενδιάμεσοι χρηματοπιστωτικοί οργανισμοί, εκτός από ασφαλιστικές εταιρείες και συνταξιοδοτικά ταμεία (S.125)
                                 
                              
                                    —
                                 
                                 
                                    Επικουρικοί χρηματοπιστωτικοί οργανισμοί και φορείς (S.126)
                                 
                              
                                    —
                                 
                                 
                                    Θυγατρικοί χρηματοοικονομικοί οργανισμοί και δανειστές χρημάτων (S.127)
                                 
                              
                                    —
                                 
                                 
                                    Ασφαλιστικές εταιρείες (S.128)
                                 
                              
                                    —
                                 
                                 
                                    Συνταξιοδοτικά ταμεία (S.129)
                                 
                              
                                    —
                                 
                                 
                                    Γενική κυβέρνηση (S.13)
                                 
                              
                                    —
                                 
                                 
                                    Νοικοκυριά και μη κερδοσκοπικά ιδρύματα που εξυπηρετούν νοικοκυριά (S.14 + S.15)
                                 
                              
                  
                        Τομέας οικονομικής δραστηριότητας
                     
                     
                        Ταξινόμηση των (χρηματοπιστωτικών και μη χρηματοπιστωτικών) δανειστών κατά τις οικονομικές τους δραστηριότητες, σύμφωνα με τη στατιστική ταξινόμηση “NACE αναθ.2” (***). Οι κωδικοί NACE παρέχονται με βαθμό λεπτομέρειας δύο (κατά “κλάδους”).
                     
                  
                        Μέγεθος
                     
                     
                        Ταξινόμηση των δανειοληπτών ανάλογα με το μέγεθός τους: πολύ μικρός, μικρός, μεσαίος και μεγάλος.
                     
                  
                        
                           Μεταβλητές πιστωτικών δεδομένων
                        
                     
                     
                        Κωδικός αναγνώρισης δανείου
                     
                     
                        Αλφαριθμητικός κωδικός αναγνώρισης δανείων, όπως χρησιμοποιείται από τα πιστωτικά ιδρύματα παροχής στοιχείων σε εθνικό επίπεδο.
                     
                     
                        —
                     
                  
                        Νόμισμα
                     
                     
                        Νόμισμα έκφρασης του δανείου, σύμφωνα με το πρότυπο ISO 4217 (**).
                     
                  
                        Είδος δανείου
                     
                     
                        Ταξινόμηση των δανείων σύμφωνα με το είδος τους:
                        
                                    —
                                 
                                 
                                    Κατά παραγγελία
                                 
                              
                                    —
                                 
                                 
                                    Χρέος μέσω πιστωτικών καρτών
                                 
                              
                                    —
                                 
                                 
                                    Εμπορικές απαιτήσεις
                                 
                              
                                    —
                                 
                                 
                                    Χρηματοδοτικές μισθώσεις
                                 
                              
                                    —
                                 
                                 
                                    Δάνεια για αγορά και επαναπώληση
                                 
                              
                                    —
                                 
                                 
                                    Λοιπά δάνεια
                                 
                              
                  
                        Είδος ασφάλειας
                     
                     
                        Είδος της ασφάλειας που υποστηρίζει το χορηγηθέν δάνειο· ασφάλεια επί ακινήτων, λοιπές ασφάλειες (συμπεριλαμβανομένων χρεογράφων και χρυσού), χωρίς ασφάλεια.
                     
                  
                        Αρχική ληκτότητα
                     
                     
                        Διάρκεια του δανείου που συμφωνήθηκε κατά την έναρξη ή σε ημερομηνία μεταγενέστερης επαναδιαπραγμάτευσης· μικρότερη ή ίση του ενός έτους, μεγαλύτερη του ενός έτους.
                     
                  
                        Εναπομένουσα ληκτότητα
                     
                     
                        Διάρκεια που αναφέρεται στον συμφωνημένο χρόνο εξόφλησης του δανείου· μικρότερη ή ίση του ενός έτους, μεγαλύτερη του ενός έτους.
                     
                  
                        Κατάσταση μη εξυπηρέτησης
                     
                     
                        Δάνεια, όπου ο δανειολήπτης βρίσκεται σε κατάσταση αθέτησης υποχρεώσεων.
                     
                  
                        Κοινοπρακτικό δάνειο
                     
                     
                        Ενιαία σύμβαση δανείου στην οποία περισσότερα ιδρύματα συμμετέχουν ως δανειστές.
                     
                  
                        Χρέος μειωμένης εξασφάλισης
                     
                     
                        Οι χρεωστικοί τίτλοι μειωμένης εξασφάλισης παρέχουν επικουρική απαίτηση έναντι του ιδρύματος έκδοσης, η οποία μπορεί να ασκηθεί μόνο αφότου ικανοποιηθούν όλες οι απαιτήσεις υψηλότερης βαθμίδας (π.χ. από καταθέσεις/δάνεια)· προσλαμβάνουν έτσι ορισμένα από τα χαρακτηριστικά των “μετοχών και λοιπών συμμετοχικών τίτλων”.
                     
                  
                        
                           Μέτρα πιστωτικών δεδομένων
                        
                     
                     
                        Πίστωση που αναλαμβάνεται
                     
                     
                        Το συνολικό υπόλοιπο ποσό του δανείου (αρχικό ποσό, χωρίς να αφαιρούνται οι αποσβέσεις), που παρέχεται μεικτό, με τις προσαρμογές πιστωτικού κινδύνου, εκτός από τις πιστωτικές ζημίες που καταχωρίζονται ως διαγραφές.
                     
                     
                        —
                     
                  
                        Πιστωτικά όρια
                     
                     
                        Ποσό της πίστωσης που χορηγήθηκε το οποίο δεν έχει αναληφθεί.
                     
                  
                        Ληξιπρόθεσμες οφειλές
                     
                     
                        Κάθε καταβολή (ποσό) σε δάνειο που έχει καθυστερήσει κατά περισσότερο από 90 ημέρες.
                     
                  
                        Αξία ασφάλειας
                     
                     
                        Αξία της ασφάλειας κατά τη χρονική στιγμή της παροχής των στοιχείων.
                     
                  
                        Ειδική προσαρμογή πιστωτικού κινδύνου
                     
                     
                        Ειδική πρόβλεψη για πιστωτικούς κινδύνους από επισφαλή δάνεια, σύμφωνα με το ισχύον λογιστικό πλαίσιο. Το εν λόγω μέτρο πρέπει να παρέχεται μόνο για μη εξυπηρετούμενα δάνεια.
                     
                  
                        Σταθμισμένα ως προς τον κίνδυνο περιουσιακά στοιχεία
                     
                     
                        Ποσά σταθμισμένων ανοιγμάτων σύμφωνα με την οδηγία 2006/48/ΕΚ του Ευρωπαϊκού Κοινοβουλίου και του Συμβουλίου (****) ή μεταγενέστερες πράξεις.
                     
                  
                        Πιθανότητα αθέτησης (μόνο για πιστωτικά ιδρύματα που εφαρμόζουν μέθοδο εσωτερικών διαβαθμίσεων)
                     
                     
                        Πιθανότητα αθέτησης ενός αντισυμβαλλομένου σε περίοδο ενός έτους, σύμφωνα με την οδηγία 2006/48/ΕΚ ή μεταγενέστερες πράξεις. Για την παροχή στοιχείων δανεισμού ανά δανειολήπτη, παρέχεται ένα σταθμικό μέσο επιτόκιο.
                     
                  
                        Ζημία σε περίπτωση αθέτησης (μόνο για πιστωτικά ιδρύματα που εφαρμόζουν μέθοδο εσωτερικών διαβαθμίσεων)
                     
                     
                        Λόγος της ζημίας από ανοίγματα εξαιτίας της αθέτησης υποχρεώσεων από μέρους ενός αντισυμβαλλομένου προς το ποσό που είναι ανεξόφλητο κατά τον χρόνο της αθέτησης, σύμφωνα με την οδηγία 2006/48/ΕΚ ή μεταγενέστερες πράξεις. Για την παροχή στοιχείων δανεισμού ανά δανειολήπτη, παρέχεται ένα σταθμικό μέσο επιτόκιο.
                     
                  
                        Επιτόκιο
                     
                     
                        Ο λόγος, ως ποσοστό ανά έτος, του ποσού που ο οφειλέτης οφείλει να καταβάλει στον πιστωτή επί δεδομένη χρονική περίοδο προς το ποσό του κεφαλαίου του δανείου, κατάθεσης ή χρεογράφου, σύμφωνα με τον κανονισμό (ΕΚ) αριθ. 63/2002 της Ευρωπαϊκής Κεντρικής Τράπεζας (*****) ή μεταγενέστερες πράξεις. Για την παροχή στοιχείων δανεισμού ανά δανειολήπτη, παρέχεται ένα σταθμικό μέσο επιτόκιο.
                     
                  
         
            (*)  Για τα νομισματικά χρηματοπιστωτικά ιδρύματα (ΝΧΙ), βλέπε τον κατάλογο που δημοσιεύεται στον δικτυακό τόπο της ΕΚΤ (www.ecb.europa.eu).
         
            (**)  Όπως δημοσιεύεται από τον Διεθνή Οργανισμό Τυποποίησης (ISO) στον δικτυακό του τόπο (www.iso.org).
         
            (***)  Όπως δημοσιεύεται από την Ευρωπαϊκή Επιτροπή (Eurostat) στον δικτυακό της τόπο (www.ec.europa.eu/eurostat).
         
            (****)  Οδηγία 2006/48/ΕΚ του Ευρωπαϊκού Κοινοβουλίου και του Συμβουλίου, της 14ης Ιουνίου 2006, σχετικά με την ανάληψη και άσκηση δραστηριότητας πιστωτικών ιδρυμάτων (ΕΕ L 177 της 30.6.2006, σ. 1).
         
            (*****)  Κανονισμός (ΕΚ) αριθ. 63/2002 της Ευρωπαϊκής Κεντρικής Τράπεζας, της 20ής Δεκεμβρίου 2001, σχετικά με τα στατιστικά στοιχεία επιτοκίων εφαρμοζόμενων από τα νομισματικά χρηματοπιστωτικά ιδρύματα σε καταθέσεις και δάνεια που αφορούν νοικοκυριά και μη χρηματοδοτικές εταιρείες (ΕΚΤ/2001/18) (ΕΕ L 10 της 12.1.2002, σ. 24).».